Республикэм зиужьыным и IуэхукIэ
КъБР-м и Iэтащхьэм деж лъэпкъ проектхэр гъэзэщIэнымрэ демографие политикэмкIэ щыIэ советым и зэIущIэ дыгъуасэ республикэм и Правительствэм и Унэм щекIуэкIащ. Ар къызэIуихащ икIи иригъэкIуэкIащ Къэбэрдей-Балъкъэрым и Iэтащхьэ Къанокъуэ Арсен.
«Егъэджэныгъэ», «Узыншагъэр хъумэн», «Урысейм и цIыхухэм — псэупIэ тэмэм» лъэпкъ проектхэр, мэкъумэш хозяйствэм зегъэужьыным хуэунэтIа къэрал программэр гъэзэщIа зэрыхъумрэ 2013 гъэм тещIыхьауэ я лэжьыгъэр зэраубзыхуамрэ ятеухуауэ министрхэр къыщыпсэлъащ зэIущIэм. Советым и унафэхэр гъэзэщIа зэрыхъум къызэхуэсахэр арэзы техъуащ, 2013 гъэм зэрылэжьэну яубзыхуа проектри къызэдащтащ.
Щомахуэ Залинэ.
